**ПРЕДЛОГ СТРАТЕШКИ ПЛАН ЗА ПОДОБРУВАЊЕ НА МЕЃУКУЛТУРНОТО РАЗБИРАЊЕ**

**ВО**

**ОПШТИНА СТРУГА**

Ноември, 2016

Содржина

[Листа на кратенки 2](#_Toc468829646)

[1. Вовед 3](#_Toc468829647)

[2. Општина Струга: Анализа на состојбата 5](#_Toc468829648)

[2.1. Општи карактеристики на Општина Струга 5](#_Toc468829649)

[2.1.1 КОМЗ на Струга 7](#_Toc468829650)

[2.1.2 Предизвици за мултикултурното живеење во Општина Струга 8](#_Toc468829651)

[2.2 SWOT анализа 10](#_Toc468829652)

[3. Цели на стратегијата 13](#_Toc468829653)

[3.1 Општа цел 13](#_Toc468829654)

[3.2 Конкретни цели 14](#_Toc468829655)

[Конкретна цел 1: Промовирање на мултикултурна комуникација преку запознавање со културата на другите заедници, заедничко организирање на културни настани, и изучување на јазиците на другите заедници. 15](#_Toc468829656)

[Конкретна цел 2: Подобрување на мултукултурната комуникација и соработка во образованието. 16](#_Toc468829657)

[Конкретна цел 3: Создавање на можности за конструктивна мултикултурна комуникација помеѓу младите. 18](#_Toc468829658)

[Конкретна цел 4: Соработка со политичките партии и нивно вклучување во локалните напори за зајакнување на мултукултурализмот. 20](#_Toc468829659)

[Конкретна цел 5: Соработка со медиумите насочена кон промовирање и зајакнување на културниот диверзитет. 21](#_Toc468829660)

[Конкретна цел 6: Зајакнување на капацитетот на КОМЗ и на неговата улога во промовирање на мултикултурализмот на локално ниво. 22](#_Toc468829661)

[4. Методологија 24](#_Toc468829662)

[5. Временска рамка 25](#_Toc468829663)

[6. Спроведување на Стратегијата, следење и ревизија 25](#_Toc468829664)

[7. Акциски план 0](#_Toc468829665)

[Област 1. Култура и јазик 0](#_Toc468829666)

[Област 2. Образование и предучилишно воспитување. 3](#_Toc468829667)

[Област 3. Млади 5](#_Toc468829668)

[Област 4. Соработка со политички актери 7](#_Toc468829669)

[Област 5. Медиуми 7](#_Toc468829670)

[Област 6. КОМЗ 9](#_Toc468829671)

# Листа на кратенки

|  |  |
| --- | --- |
| АДИ | Асоцијација за демократски иницијативи |
| ОРД | Охридски рамковен договор |
| КОМЗ | Комисија за односи меѓу заедниците |
| ФООМ | Фондација Отворено општество - Македонија |
| МОН | Министерство за образование и наука |

# Вовед

Меѓукултурното разбирање претставува клучна претпоставка за стабилноста и просперитетот за секоја мултиетничка држава и на нејзиниот пат кон зрела и интегрирана демократија. Во таа насока, развивањето и унапредувањето на меѓуетничкиот дијалог и соживот ја претставуваат основата на секое функционално мултикултурно општество.

Република Македонија е држава чија мултикултурност е вградена во основите на државноста. Македонија има долга традиција на мултикултурализам и мултиетничко живеење. Во овој контект, меѓуетничките односи претставуваат клучен фактор за развојот на државата во мултикултурна демократија, но и централен индикатор за натамошниот развој на државата.

Потпишувањето на Охридскиот рамковен договор (ОРД) во 2001 година ги постави основите за меѓуетничката стабилност и соработка, но и простор за поголемо учество на немнозинските етнички заедници во политичкиот и општествениот живот на државата. Во таа смисла, процесот на децентрализација е од клучно значење, обезбедувајќи поголем мандат на локалните власти во неколку области: образование, социјална и детска заштита како и по однос на прашања кои го засегаат културниот и етничкиот идентитет на заедниците во единиците на локалната самоуправа.

Паралелно со процесот на децентрализација, беше спроведен и процес на реорганизација на локалната самоуправа (на нејзината структура), со цел поадекватна репрезентација на мултиетничката реалност на Македонија, како и да се обезбеди поквалитетно учество на заедниците (особено на помалите) во процесот на донесување одлуки на локално ниво.

Повеќе истражувања[[1]](#footnote-1) реализирани во изминатите петнаесет години упатуваат на состојбатадека номинално постојат структури и институции со мандат да го зајакнуваат меѓуетничкиот соживот на локално ниво. Сепак, овие студии детектираат и бројни недостатоци, кои имаат капацитет да ги поткопаат напорите на овие структури. Идентификуваните проблеми пред сѐ се однесуваат на потребата од зајакнување на постоечките капацитети на единиците на локалната самоуправа, во поглед на оперативните, финансиските и човечките ресурси.

Поттикната од наведените состојби, Асоцијацијата за демократски иницијативи (АДИ) како дел од проектот „Различноста е во тренд – промоција на локалниот мултикултурализам“ имплементиран во девет (9) општини во Република Македонија, а поддржан од Европската Унија, ги продолжи напорите за унапредување на меѓуетничкото разбирање во целните општини, низ развивањето на механизмите, инструментите и капацитетите за континуирано унапредување на меѓуетничкиот соживот на локално ниво, на ниво кое што е најблизу до граѓаните.Проектот ги евалуира резултатите од имплементацијата на усвоените стратешки планови за подобрување на меѓукултурното разбирање во шест (6) општини: Гостивар, Тетово, Кичево, Врапчиште, Брвеница и Јегуновце, но и ја проширува соработката со три (3) нови општини (Струга, Куманово и Маврово и Ростуша) за развој, усвојување и имплементација на локални стратешки и акциски планови за развој на меѓукултурното разбирање.

Процесот на стратешко планирање се базира на широк пристап кој зема предвид повеќе групи на фактори: анализа на постојните состојби во општините (постојна законска рамка, имплементација на законската рамка, институции и механизми за развивање на мултикултурализмот на локално ниво, нивното функционирање, иницијативи и стратешки заложби на општините во поглед на ова прашање); интервјуа, дебати и работилници со релевантни чинители (претставници на локалната власт, КОМЗ, образование, бизнис секторот, граѓанскиот сектор); како и SWOT анализа на предностите, недостатоците, можностите и заканите при имплементирањето на иницијативи за подобрување на меѓукултурното разбирање во општина Струга.

# Општина Струга: Анализа на состојбата

## Општи карактеристики на Општина Струга

Општина Струга се наоѓа во југозападниот дел од Република Македонија. Сместена во Охридско-Струшката котлина, помеѓу планините Јабланица, Беличка Планина и Мокра Планина на запад; Галичица, Петрина, Плаќенска и Илиенска Поланина на исток; Стогово и Караорман на север и Гора на југ. На територијата на Општина Струга се наоѓаат градот Струга и 50 селски населби.

Според податоците од Пописот на населението спроведен во 2002 година, Општина Струга има 63.376 жители, додека во градот Струга живеат 16.559 жители. Струга е мултикултурна општина во која живеат 36.029 Албанци (56.5%), 20.336 Македонци (32%), 3.628 Турци (6%), 656 Власи (1%), 116 Роми (0,18%), 106 Срби (0,16%), 103 Бошњаци (0,16%) и 2402 други (4%).

Општината е раководена од Градоначалник и Совет на Општината кој брои дваесет и седум (27) члена. Во состав на општинската администрација функционираат шест (6) сектори и тринаесет (13) комисии:

* Комисија за одбележување на празници и манифестации;
* Комисија за соработка со невладини организации;
* Комисија за месна самоуправа;
* Комисија за унапредување на рамноправноста помеѓу половите;
* Статутарно-правна комисија;
* Совет за јавно здравје;
* Комисија за процена и утврдување на висината на штетата настаната од природни и други несреќи;
* Комисија за финансии и буџет и локален економски развој;
* Комисија за урбанизам;
* Комисија за јавни и комунални дејности и заштита на животната средина;
* Комисија за туризам;
* Комисија за општествени дејности; и
* Комисија за односи меѓу заедниците.

Комисијата за односи меѓу заедниците (КОМЗ) на Општина Струга во состав избран во 2013 година, брои шест (6) членови, при што секој член е претставник на една од етничките заедници што живеат во општината. Членовите на КОМЗ Струга не се истовремено и членови на Советот на Општина Струга.

Во општина Струга образованието се одвива на следните нивоа:

* 2 (две) предучилишна установа;
* 11 (единаесет) основни училишта и 24 (дваесет и четири) подрачни единици;
* 2 (две) средно општински училишта (гимназиско и стручно образование);
* 2 (две) приватни средни училишта;
* 2 (две) висоокбразовни институции;
* Дневен центар за деца со посебни потреби и 3 (три) паралелки за лица – ученици со посебни потреби.

За културната историја на градот Струга и околината постојат наоди од периодот на неолитот. Во рамки на општината функционира Центарот за култура „Браќа Миладиновци“, во чиј склоп работи и истоимената библиотека. Значајни културни институции се и Спомен куќата на браќата Миладиновци, уметничката галерија на Вангел Коџоман, како и Природонаучниот музеј „Д-р Никола Незлобински“.

Една од најпознатите меѓународни манифестации којасе одржува во општина Струга, со традиција од повеќе од половина век,е меѓународниот фестивал „Струшки вечери на поезијата“, што традиционално се одржува секоја година во периодот 25-29 август. Во општината се одржуваат и други културни манифестации, како Струшка музичка есен, ревија на народни носии,фестивалот Кенге Јехо, Гоцеви денови, Македонски духовни конаци и др.

Струга е повеќејазична општина каде службени јазици се македонскиот и албанскиот.

Општината одржува соработка со граѓанскиот сектор. Во рамки на Општината функционира и посебна Комисија за соработка со невладини организации.Соработката со граѓанскиот сектор најчесто се однесува на поддршка за заеднички проектни апликации или реализација на проекти поддржани од странски донатори. И покрај значителниот број на регистрирани граѓански организации во општина Струга, тие не се подеднакво активни. Само мал дел од граѓанските организации во општина Струга имаат постојано вработен персонал и обезбедено одржлива институционална егзистенција. На поддршка за граѓанскиот сектор е наменет релативно мал дел од општинскиот буџет (1,5%).

Како резултат на соработката со Фондацијата Отворено општество - Македонија(ФООМ) во 2015 година Советот на Општина Струга ја усвои *Стратегијата за млади 2015-2020*. Уште еден резултат од оваа соработка беше усвојувањето на *Стратегијата за развој на образованието на Општина Струга 2015-2020*, во 2016 година усвоена е и Стратегијата за култура 2017 – 20122со Акциски план 2017 – 2019. Стратегијата става силен фокус на развојот на личните и професионалните капацитети на наставниот и административниот кадар во училиштата, вклучително и развивање на компетенциите во сферата на мултикултурализмот и промоцијата на мултикултурното разбирање и кохабитација (Општина Струга, 2015). Како резултат на соработката со УНИЦЕФ беше отворен младински центар.

### 2.1.1 КОМЗ на Струга

Во согласност со Законот за локална самоуправа (Закон за локалната самоуправа, 2002), секоја општина во која најмалку 20% од вкупното население припаѓа на заедница која не е мнозинство во општината, има обврска да формира Комисија за односи меѓу заедниците, како специфичен институционален механизам на ниво на локалната самоуправа кој обезбедува активно вклучување на претставници на сите етнички заедници во процесите на донесување одлуки на локално ниво.Според последниот попис на населението КОМЗ се формирани во следните општини: Брвеница, Дебар, Долнени, Зелениково, Јегуновце, Кичево, Крушево, Куманово, Маврово и Ростуша, Петровец, Сопиште, Струга, Тетово, Чашка, Чучер-Сандево, Бутел, Чаир, Шуто Оризари и градот Скопје.

Во таа смисла КОМЗ претставува механизам кој треба да го овозможи и олесни политичкото учество на немнозинските заедници. КОМЗ не само што претставува механизам за заштита на правата и интересите на овие заедници, туку воедно претставува и орган кој ја зголемува транспарентноста на Советот на општината. КОМЗ е советодавно тело, со еднаков број претставници од секоја етничка заедница. Изборот на членовите во телото се регулира со Статутот на општината. Комисијата се состанува и поднесува предлози до Советот по прашања кои ги засегаат интересите и правата на членовите на етничките заедници во општината. Во досегашната практика, КОМЗ најчесто заседавала по прашања врзани за промена на имињата на улиците, усвојување на прописи од областа на културата, донесување на буџетот на општината. Со цел да се превенира можниот конфликт на интереси, беше направена препорака членовите на КОМЗ да не се бираат од редот на членовите на Советот на општината. Сепак, во повеќе општини оваа пракса не е до крај испочитувана.

Комисијата за односи меѓу заедниците на Општина Струга е составена од шест (6) члена, односно по еден претставник од секоја етничка заедница на територијата на општината. Во минатото КОМЗ на Струга беше редок пример на комисија која во своето работење воведе правилници и оперативни планови. Комисијата зема активно учество со препораки за акција и обиди за медијација во случаи на конфликт на интересите помеѓу заедниците во општината.

Во последните години, активностите на КОМЗ на Струга се видливо намалени. Резултатите од истражувањето спроведено од АДИ укажуваат на фактот дека граѓаните и по една деценија постоење на овој орган, недоволно се запознаени со неговата мисија, мандат и активности. Голем дел од проблемите со кои се соочува КОМЗ од Струга се сродни со проблемите на други КОМЗ во најголем дел од општините низ државата: недостаток од стабилни извори на финансирање; недостаток од финансиски средства за реализирање на редовните состаноци (патни трошоци, надоместоци за членовите); силна финансиска зависност од општинските фондови за реализација на активности; како и недостаток од организациска и административна поддршка.

Недоволната правна прецизираност на мандатот и обврските на КОМЗ, како и во поглед на поддршката за нивното функционирање, остава простор ова тело само формално да биде застапено во органите на општината. Иако постојат активности (работилници, семинари, тренинзи) за јакнење на капацитетите на членовите на КОМЗ, индикативно е дека овие активности се реализираат спорадично. Дополнително, финансиската зависност ги подрива можностите за имплементација на активности кои би ја зголемиле видливоста на КОМЗ меѓу пошироката јавност. На тој начин, мисијата на КОМЗ, како механизам за подиректно вклучување на граѓаните и застапување на интересите на немнозинските етнички заедници останува нереализирана.

Во оваа насока треба да се забележи дека КОМЗ остварува соработка со граѓанскиот сектор, меѓутоа оваа соработка е инцидентна и потенцијалите остануваат недоволно искористени. Оваа соработка е значајна бидејќи може директно да придонесе кон зајакнување на капацитетите на членовите на КОМЗ, да ја зголеми видливоста на овој орган меѓу граѓаните, но и да придонесе кон тоа КОМЗ да прерасне во клучен партнер во односите помеѓу граѓаните, граѓанскиот сектор и локалната власт.

### 2.1.2 Предизвици за мултикултурното живеење во Општина Струга

Училиштата од општина Стругабеа вклучени во проектот за интегрирано образование, реализиран од страна на Министерството за образование и наука (МОН). Сепак, поради низа причини, интеграцијата во образовната сфера се реализира отежнато. Анализата на состојбите врзани за меѓуетничкиот соживот реализирана од АДИ упатува на заклучокот дека повеќе образовни институции се мултиетнички само на декларативно ниво, бидејќи наставата на учениците од различни етнички групи се одвива. Заедничките воннаставни активности се ретки и се сведуваат на заеднички натпревари и прослави на празници.Во училиштата во Општина Струга наставата се изведува на три наставни јазици: македонскиот, албанскиот и турскиот. Општината во финансирањето на секторот образование најмногу се потпира на средствата добиени од централната власт, при што во период од неколку години има финансирање на образовниот сектор и од општински средства.

Во 2015, како резултат на соработката помеѓу Општина Струга и ФООМ беше усвоена *Стратегијата за развој на образованието на Општина Струга 2015-2020* Стратегијата за култура 2017 – 2022 со Аксциски план 2017 - 2019 Освен основните принципи и вредности на кои се темели стратегијата – соживотот и интегрираноста, Стратегијата не содржи приоритети или активности кои се директно врзани за промоцијата на меѓуетничкиот соживот и интеграцијата во сферата на образованието. Истата година беа усвоени уште два стратешки документи – *Стратегијата за млади 2015-2020* и *Стратегијата за соработка со граѓанскиот сектор 2015-2020*. *Стратегијата за млади* става фокус на зголемено вклучување на младите во проекти наменети за развој на меѓуетничкиот соживот, додека *Стратегијата за соработка со граѓанскиот сектор* не го приоритизира прашањето за развој на меѓуетничкиот соживот како поле на соработка со граѓанскиот сектор.

Иако истражувањето реализирано од страна на АДИ констатираше дека општина Струга има долга традиција на мултикултурност која била негувана низ соработка и соживот помеѓу различните културни заедници, современите состојби упатуваат на низа проблеми кои го спречуваат натамошниот развој на соживотот, а некои, дополнително, се поставуваат како бариера за надминување на социјалната дистанца меѓу овие заедници. Имено, фрагилната позиција во која е ставена КОМЗ Струга оневозможува ова тело соодветно да ја остварува својата мисија – да ги промовира и штити правата на етничките заедници во општината. Граѓаните недоволно се запознаени со мандатот и активностите на КОМЗ, а соработката со граѓанскиот сектор е ограничена и се остварува како резултат на надворешна иницијатива.

Дополнително, реформите во образовниот систем кои настапија по 2005 година, само го продлабочија јазот помеѓу младите, меѓу кои денес се забележува најголема социјална дистанца и на најексплицитен начин се реперкуира етничката нетрпеливост.Инцидентите во рамки на образовниот систем и одбивањето на комуникација и соработка во секојдневниот живот се намалија како резултат на активностите за меѓуетничка интеграција кои во последните неколку години беа воведени во образовната сфера.

Како главни бариери за развивање на меѓуетничкиот соживот од страна на учесниците во истражувањето беа посочени јазичните бариери. Ова претставува индикатор дека се потребни посуштински напори за приближување на заедниците, кои нема да се задржат на споделено организирање на одредени активности, туку дека постои потреба од иницијативи кои ќе овозможат подобро запознавање со културата и јазикот на Другиот, како и да стават фокус на културните обележја и универзални вредности кои се споделени во рамките на овие заедници.

Соработката помеѓу етничките заедници најмногу е изразена во сферата на работата, каде перцепираните културни/етнички разлики се занемарени за сметка на другите заеднички интереси. Истражувањето покажа дека потенцијалите на бизнис секторот во поглед на придонесот кон подобрувањето на меѓуетничкото разбирање на локално ниво остануваат недоволно искористени.

Конечно, најголемиот дел од иницијативите за развивање на меѓуетничкиот соживот во општината се врзани за двете најголеми етнички заедници – албанската и македонската. Истражувањето покажа дека граѓаните од помалите етнички заедници се недоволно вклучени во овие иницијативи, а преку нефункционалната КОМЗ – незадоволитело е нивното учество во донесувањето одлуки на локално ниво.

## 2.2 SWOT анализа

 За потребите на Стратегијата, беше направена SWOT анализа на потенцијалите за дејствување на Општина Струга во насока на промовирање на меѓуетничкиот соживот на локално ниво, која е фокусирана на анализа на силните и слабите страни во овој сегмент, можностите, односно неискористениот потенцијал, како и заканите кои можат да ги доведат во прашање обидите за развивање на меѓуетничкото разбирање.

 Како силни страни на општина Струга се издвојуваат развиените човекови ресурси, односно постоењето на човечки капитал кој ќе може да придонесе кон подобрувањето на соживотот меѓу етничките заедници во општината. Општина Струга е мултикултурна општина, со традиција на соживот и почит кон различностите. Овие силни страни можат значајно да придонесат за успешноста на иницијативите за подобрување на меѓуетничкиот соживот во општината. Воспоставената основа на соработка, почит и комуникација меѓу етничките заедници, дополнета со релевантна експертиза во областа на мултикултурализмот,претставуваат важна компонента од процесите заунапредување на меѓуетничките односи.

 Една од слабите страни утврдена низ SWOT анализата е недоволно развиената инфраструктура во општината и фактот што Општина Струга нема доволно објекти во сопствен посед кои би можеле да се отстапат за реализација на дел од активностите од Стратегијата. Дополнително, Општината се соочува со финансиски проблеми низ подолг период, при што општинскиот буџет е стрктуриран да ги подмири единствено трошоците неопходни за основно функционирање на општинските институции и органи. Евидентен пример за оваа состојба е фактот што Општината одвојува минимални средства за поддршка на граѓанскиот сектор, т.е. 1,5% од буџетот.

 Мултикултурната реалност на општина Струга е претставена и во фактот што службени јазици се албанскиот и македонскиот јазик. Сепак, и покрај традицијата на соживот меѓу граѓаните, јазичната бариера се наметнува како сѐ поизразен проблем за развивање на меѓуетничкиот соживот. Имено, мал е бројот на граѓани (особено меѓу Македонците) кои зборуваат на некој од јазиците на другите етнички заедници. Оваа тенденција станува сѐ поизразена кај младите, кои покажуваат отпор кон учење на јазиците на заедниците и во рамки на формалното образование.

 Меѓусебните контакти помеѓу граѓаните од различни етнички заедници се ретки надвор од формалната соработка во јавната сфера. Евидентно е дека постои културна дистанца која е резултат на недоволното познавање на културата на другите етнички заедници. Фактот што иницијативите за подобро запознавање и зближување на припадниците на различните култури се ретки и со решенија кои не нудат подобрување на долг рок, имплицираат дека знаењето за културата на Другиот е анегдотско и како такво е подложно за развивање на стереотипи и предрасуди.

 КОМЗ, како тело кое основано со мандат да расправа и дава предлози и мислења по прашања што се од интерес за етничките заедници во општината, е недоволно развиена, што претставува уште една слабост евидентирана со SWOT анализата. КОМЗ е тело со кое граѓаните се недоволно запознаени. Активности се реализираат на иницијатива на граѓанскиот сектор; најмногу поради недоволно развиените човечки капацитети и финансиска и административна поддршка од Општината за реализација на самостојни активности.

 Општина Струга има долгогодишна традиција на одржување на културни и уметнички настани од национален интерес, како Струшките вечери на поезијата. Овој меѓународен фестивал претставува до сега неискористена можност на полето на развивање на меѓуетничкиот соживот во општина Струга. Дополнително, богатото културно-уметничко наследство во општината повеќе децении ја прави Струга центар за културен туризам. Културниот туризам, сепак, е до сега неискористен потенцијал на полето на унапредување на меѓуетничкиот соживот.

 Дополнителен потенцијал претставува соработката со граѓанскиот сектор во општината. Иако бројот на активни граѓански организациине е голем, во општина Струга постојат организации кои со својата експертиза и отвореност за соработка можат значајно да придонесат за подобрување на односите меѓу етничките заедници. Оваа соработка особено треба да се развива со КОМЗ Струга, која за сега е недоволно развиена и има ограничен придонес во поглед на остварувањето на нејзината мисија – заштита и промоција на правата на етничките заедници во општината.

 И покрај фактот што етничката сегрегација и социјалната дистанца е најсилна меѓу младата популација, активностите за приближување на младите од различните етнички заедници, организирани главно во рамките на образовниот систем, создадоа простор за поголема комуникација помеѓу младите со различна етничка позадина. Интензивирањето на активностите од овој вид претставува дополнителна можност за создавање на општествена клима во која меѓусебните контакти се составен дел од животот на младите луѓе, а не исклучок.

 Една од главните закани за иницијативите за подобрување на меѓуетничкото разбирање во општина Струга претставува можната незаинтересираност на релевантните чинители (граѓаните, локалните власти, КОМЗ, политичките партии, бизнис секторот, образовниот сектор). Она што беше евидентирано со истражувањето спроведено од АДИ, но и потврдено со SWOT анализата, е дека недоволно искористените капацитети за подобрување на меѓуетничкото разбирање во општината делумно се резултат на недостатокот на иницијатива од страна на релевантните чинители. Општата политичка нестабилност во државата, но и продорот на партиската политика во сите сфери на општествениот живот се поставуваат како закана за иницијативите за подобрување на меѓуетничкиот соживот. Дополнителен проблем претставува неодговорноста на медиумите, кои често се ставаат во служба на интересите на извесни политички партии и со недостаток од сензибилитет за меѓуетничките проблеми овие прашања ги третираат сензационалистички. На тој начин дополнително се подгрева непријателството меѓу двете заедници, кои во периоди на позиразени тензии резултираат со инциденти, особено меѓу младите во училиштата.

|  |  |
| --- | --- |
| **Силни страни** | **Слаби страни** |
| Човекови ресурси;Културна развиеност (постоење на културни ресурси);Културен диверзитет;Почит кон различностите;Традиција на соживот. | Слаба инфраструктура (Општина Струга нема доволно свои објекти);Еколошки проблеми;Финансиски проблеми;Јазична бариера (непознавање на јазикот на другите заедници);Недоволни контакти помеѓу заедниците;Недоволно познавање на културата и историјата на другите заедници;Недоволно развиена КОМЗ. |
| **Можности** | **Закани** |
| Струшки вечери на поезјата;„Фестивал „Кенге Јехо“;Локални ГО отворени за соработка;Развивање на КОМЗ;Културен туризам;Поголема комуникација помеѓу младите. | Незаинтересираност на релевантни чинители;Недостаток на иницијатива;Партиска политика;Општа политичка нестабилност во РМ;Етнички инциденти во училиштата;Неодговорност на медиумите. |

# Цели на стратегијата

## 3.1 Општа цел

**Општата цел на Стратегијата е унапредување на мултиетничкиот соживот во Општина Струга, преку поттикнување и зајакнување на меѓукултурното разбирање помеѓу граѓаните – припадници на различни етнички заедници**.

Во таа насока, Стратегијата настојува да ги зајакне постоечките, но и да создаде нови капацитети за активно и непосредно учество на граѓаните во унапредувањето на мултикултурализмот и меѓуетничкиот соживот на локално ниво. Имено, развојот на Стратегијата произлегува од премисата дека единствено преку продлабочување на знаењето за Другиот, емпатијата и животот со, а не покрај Другиот, може да се придонесе кон автентичен мултикултурен живот. Консеквентно, конкретните цели на Стратегијата се врзуваат за промовирање и развој на интеркултурниот соживот во неколку сфери:

* Создавање можности за развивање на комуникацијата, соработката и соживотот преку запознавање на јазикот и културата на Другиот;
* Развивање на меѓукултурното разбирање и соработка во сферата на образованието;
* Намалување на социјалната дистанца и создавање можности за развивање на соживотот помеѓу младите;
* Директно вклучување на политичките елити во промоција на меѓукултурното разбирање и создавање клима на намалување на националистичката реторика;
* Придонес кон создавање на медиумска култура која го промовира меѓуетничкиот соживот, толеранцијата и емпатијата;
* Развивање на капацитетите на локалните власти, особено на Комисијата за односи меѓу заедниците, за дејствување на полето на унапредување на меѓуетничкиот соживот во општината.

## 3.2 Конкретни цели

Конкретните цели на Стратегијата произлегуваат од заложбите на Општина Струга за унапредување на односите меѓу етничките заедници, кои имаат традиција на негување на соживот, толеранција и почит. Имајќи го предвид ова, Општина Струга ќе продолжи да го поддржува развојот на меѓукултурното рабирање со цел да придонесе кон развивање на општината во инклузивна, демократска заедница.

Во таа насока, Стратегијата е сосредоточена на следните **конкретни цели**:

1. Промовирање на мултикултурна комуникација преку запознавање со културата на другите заедници, заедничко организирање на културни настани, и изучување на јазиците на другите заедници.
2. Подобрување на мултукултурната комуникација и соработка во образованието.
3. Создавање на можности за конструктивна мултикултурна комуникација помеѓу младите.
4. Соработка со политичките партии и нивно вклучување во локалните напори за зајакнување на мултукултурализмот.
5. Соработка со медиумите насочена кон промовирање и зајакнување на културниот диверзитет.
6. Зајакнување на капацитетот на КОМЗ и на неговата улога во промовирање на мултукултурализмот на локално ниво.

### Конкретна цел 1: Промовирање на мултикултурна комуникација преку запознавање со културата на другите заедници, заедничко организирање на културни настани, и изучување на јазиците на другите заедници.

 Еден од клучните заклучоци во истражувањето спроведено од АДИ е дека непознавањето на јазикот на Другиот претставува значајна бариера за развивање на соживотот помеѓу припадниците на различните етнички заедници. Непознавањето на јазикот на другите етнички заедници ја оневозможува основната секојдневна комуникација и ја зајакнува социјалната дистанца.

 Потпишувањето на Охридскиот рамковен договор, чија основна цел беше унапредување на правата на немнозинските етнички заедници во државата, имплицираше низа реформи со што употребата на јазиците на немнозинските заедници беше официјализирана и уставно и законски гарантирана.

Според Член 7 од Уставот на Република Македонија службен јазик на територијата на државата е македонскиот јазик и неговото кирилско писмо. Јазикот на кој зборуваат најмалку 20% од граѓаните, исто така е службен јазик. Дополнително, едниците на локалната сампуправа во која најмалку 20% од граѓаните зборуваат на јазик различен од македонскиот јазик е исто така службен јазик во единицата на локалната самоуправа.

 Во Општина Струга службени јазици се македонскиот и албанскиот јазик.

 Јазичната бариера создава ситуација во која младите (и возрасните) се ориентираат единствено кон сограѓаните од сопствената етничка заедница, а недостатокот од волја да се познава јазикот на Другиот, се интерпретира како гест на одбивање на интеракција и соработка.

 Општина Струга е посветена на продлабочување на односите помеѓу етничките заедници со поддржување на активности за подобро запознавање на културата и учење на јазикот на другите етнички заедници. Општината се обрзува да реализира мерки со што би се олеснила комуникацијата помеѓу граѓаните и би се создале стабилни основи за подобрување на меѓуетничките односи.

 За остварување на оваа конкретна цел ќе бидат реализирани следните активности:

* 1. Фестивалот Струшки вечери на поезијата организиран на покреативен начин, со поголема поддршка од општината и активно насочен кон промовирање на диверзитетот;
	2. Фестивалот Кенге Јехо организиран на покреативен начин, со поголема поддршка од општината, и активно насочен кон промовирање на диверзитетот;
	3. Настанот Летник организиран на покреативен начин, со поголема поддршка од општината, и активно насочен кон промовирање на диверзитетот;
	4. Сите културни настани во кои е вклучена општината активно се користат за промовирање на мултикултурализмот на локално ниво;
	5. Културните ресурси кои постојат во општината (пр. 3 базилики, природнонаучен музеј, амам Мустафа Челебан, Спомен куќа на Никола Коџоман, Музеј во село Ливада, итн.) активно се користат за промовирање на културен туризам кој го почитува културниот диверзитет;
	6. Во општината се организирани курсеви (согласно можностите) за изучување на јазиците на другите заедници за разни целни групи (возрасни, вработени во јавна администрација, итн.).

Општината ќе се залага за промоција на мултикултурното историско наследство како концепт кој го одразува заедништвото и соживотот помеѓу различните култури низ повеќевековната историја на општината и градот Струга. Во таа насока, Општината ќе поддржува и повторно заживување на традиционалните празнувања (како настанот Летник) кои се заеднички за заедниците и претставуваат симбол на повеќевековната традиција на соживот. Општината ќе настојува да внесе мултикултурни содржини и да го промовира мултикултурализмот и преку постоечките домашни и меѓународни културни манифестации.

### Конкретна цел 2: Подобрување на мултукултурната комуникација и соработка во образованието.

Во рамки на основното и средното образование, потпишувањето на Охридскиот рамковен договор и реформите што призлегоа од него, не придонесоа кон создавање на интегрирана образовна средина за учениците од различните етнички групи. Напротив, со идејата да се спречат инциденти помеѓу учениците, се пристапи кон праксата на учење во одвоени смени или одвоени објекти. Сепак, ваквата ситуација не го реши проблемот со конфликтни ситуации помеѓу учениците и дополнително придонесе кон зајакнување на социјалната дистанца.Во оваа насока, во 2008 година МОН започна со развивање и имплементација на концептот на интегрирано образование.

Во рамки на основното и средното образование, во општина Струга настава се изведува на македонски, албански и турски јазик. Иако за учениците од немнозинските етнички заедници изучувањето на македонскиот јазик е задолжително, учениците Македонци немаат обврска за учење на јазикот на некоја од помалите етнички заедници. Иницијавата на МОН за воведување на обврска за изучување на некој од јазиците на немнозинските заедници за македонските ученици наиде на силен политички отпор и не беше реализирана.

Основните и средните училишта во општина Струга беа вклучени во проектот на МОН за интегрирано образование. Овој проект меѓуетничката интеграција ја развиваше преку зближување на учениците во рамки на наставните и воннаставните активности; создавање мешани ученички совети, како и соработка помеѓу родителите во рамки на родителските совети. Анализата на состојбата од аспект на меѓуетничкиот соживот во општина Струга го издвои образованието како сфера во која се реализираат најмногу активности за промоција на мултикултурализмот. Сепак, анализата покажа дека овие настани се спорадични и не придонесуваат за суштинско надминување на социјалната дистанца помеѓу учениците од различни етнички групи.

Општина Струга, водена од целта да се подобри мултикултурната комуникација во рамки на образовниот систем, ќе превземе активности со кои ќе обезбеди поддршка (финансиска, организациска) на училиштата во општината, за реализирање на редовни активности (едукативни, спортски, културни) со цел создавање на клима на комуникација и соработка помеѓу учениците од различни етнички групи. Предвидените резултати и активностите што треба да придонесат кон нивна реализација произлегуваат од анализата на можностите на општината и се во согласност со наставните планови и програми, како и краткорочните и среднорочните цели на училиштата.

Остварувањето на оваа конкретна цел е предвидено со реализацијата на следните резултати:

* 1. Организирани заеднички екскурзии за ученици од разните заедници (согласно програмите на училиштата);
	2. Организирани спортски активности за учениците од разните заедници (согласно програмите на училиштата);
	3. Организирани воннаставни активности со учество на ученици од разните заедници (согласно програмите на училиштата);
	4. Организирани заеднички матурски прослави за учениците од разните заедници (согласно можностите);
	5. Поттикнување и поддршка за учеството на училиштата во проекти кои го зајакнуваат мултукултурализмот;
	6. Организирани мултикултурни активности за децата од предучилишна возраст (согласно програмите на детските градинки).

Општината ќе ги продолжи напорите за развој на меѓуетничкиот дијалог помеѓу младите во рамки на образовниот систем преку поддршка за организирањето на активности кои ќе го намалат културниот јаз помеѓу учениците со различна етничка позадина. За таа цел, Стратегијата предвидува активности кои се врзани за интересите на младите и овозмужуваат нивно комуницирање и дружење во околности кои им се познати и во кои произлегуваат од нивните активности во секојдневниот живот (хоби, екскурзии, спорт). Дополнително, Стратегијата предвидува активности со кои ќе се придонесе кон подобро запознавање на културата на Другиот, преку заедничко чествување на празници и заедничко одбележување на настани од значење за етничките заедници во општина Струга. Општина Струга ќе вложи напори за поддршка на училиштата во комуникација со граѓанскиот сектор и учеството во проекти за развивање на мултикултурализмот во образованието.

### Конкретна цел 3: Создавање на можности за конструктивна мултикултурна комуникација помеѓу младите.

Една од клучните констатации од истражувањето спроведено од АДИ е врзана за интензивирањето на сегрегацијата и социјалната дистанца помеѓу младите, состојба што беше констатирана во сите општини што учествуваа во истражувањето. Овој податок е загрижувачки ако се имаат предвид долгорочните последици по меѓуетничкиот соживот. Генерациите кои во текот на петнаесетте години по потпишувањето на Охридскиот рамковен договор растеа и се социјализираа во паралелни образовни системи, со минимални меѓусебни контакти, со идеите за Другиот кој нема интерес за соживот, денес стануваат активни чинители кои ја репродуцираат оваа матрица на одвоено коегзистирање.

Општина Струга, во контекст на развивањето на стабилни меѓуетнички односи, ќе посвети особено внимание на поддржувањето на меѓуетничкиот соживот меѓу младите во општината. Покрај активностите во рамки на локалните училишта, Општината ќе поддржува организирање на активности прилагодени на возраста и интересите на младите луѓе, со цел да квантитативно и квалитативно да ги зголеми настаните на кои младите луѓе можат да се дружат и меѓусебно да се запознаваат. Дополнително, предвидените активности создаваат услови во кои младите можат да се поврзуваат врз основа на нивните специфични интереси и полесно да ги надминат културните бариери.

Младите претставуваат посебна категорија, чии потреби и интереси се предмет на посебни интервенции. Со цел да ги приближи младите до процесот на донесување одлуки, но и да ги уважи нивните потреби, Општина Струга ќе формира Комисија за млади која ќе функционира во соработка со Советот на Општината. Основната задача на Комисијата ќе биде да претставува мост помеѓу младите и општинските власти, како и да иницира и реализира проекти врзани за градењето соживот помеѓу младите од различни етнички заедници.

Остварувањето на оваа конкретна цел е предвидено со реализацијата на следните резултати:

* 1. Најмалку една (1) локална работна акција организирана годишно и спроведена заеднички од младите од разните етнички заедници;
	2. Најмалку еден (1) спортски турнир со учество на мултикултурни спортски тимови организиран годишно;
	3. Мултикултурен младински фестивал (музика, итн.) организиран еднаш годишно;
	4. Воспоставена и поддржана комисија за млади, која промовира мерки и активности за зајакнување на мултикултурната комуникација помеѓу младите на локално ниво;
	5. Организиран еден (1) мултикултурен младински летен камп годишно.

Општина Струга ќе продолжи да го поддржува развојот на меѓуетничкиот дијалог меѓу младите преку создавање на простор каде младите ќе можат споделено да гиразвиваат заедничките интереси и да ги надминуваат културните бариери. За таа цел, од општинскиот буџет ќе бидат издвоени средства за организација на настани од областите на граѓанскиот активизам, спортот, уметноста и културата. Во рамки на овие активности, младите автори ќе бидат поттикнувани да презентираат дела инспирирани од мултикултурната реалност и меѓуетничкиот соживот.Младите од општината ќе бидат повикани директно да земат учество во обмислувањето и организацијата на овие активности.Имајќи го предвид значењето на експертизата на граѓанскиот сектор од областа на мултикултурализмот, општината ќе настојува да го вклучи во планирањето и изведувањето на овие активности.Активностите предвидени со Стратегијата се базирани на инклузивен пристап, во кој граѓаните, младите, граѓанскиот, но и локалниот бизнис сектор ќе бидат повикани да земат учество.

### Конкретна цел 4: Соработка со политичките партии и нивно вклучување во локалните напори за зајакнување на мултукултурализмот.

Политичките партии, во досегашната пракса, претставуваат фактор кој го зајакнуваше етноцентризмот и меѓуетничката дистанца. Во рамки на теренското истражување спроведено од АДИ се покажа дека за најголем дел од учесниците, политичките партии претставуваат главен фактор за продлабочување на меѓуетничките непријателства и силна бариера за развој на меѓуетничкиот соживот.

По потпишувањето на Охридскиот рамковен договор политичките партии (поделени според етнички клуч)се свртеа кон мобилизирање на гласачи обраќајќи се кон интересите на сопствената етничка заедница, истовремено обвинувајќи ги партиите од другиот етнички блок за дезинтегративни влијанија. Дополнително, потребно е да се нагласи дека политичките партии беа во значајна мера исклучени од децениските напори и иницијативи за развивање на меѓуетничкиот соживот. Имајќи го предвид значењето на партиската реторика врз зајакнувањето на социјалната дистанца помеѓу граѓаните од различни етнички заедници, четвртата конкретна цел на Стратегијата е трансформација на влијанието на политичките партии од чинител кој ја поттикнува меѓуетничката дистанца, во фактор за поддршка на интеграцијата и соживотот меѓу етничките заедници на локално ниво.

Остварувањето на оваа конкретна цел е предвидено со реализацијата на следните резултати:

* 1. Потпишан меморандум со локалните ограноци на политичките партии за соработка во зајакнување на мултикултурните односи;
	2. Организирани најмалку две (2) средби годишно со подмладоците на локалните ограноци на политичките партии, на тема промовирање на мултикултурализмот;
	3. Организирана најмалку една (1) обука годишно на тема мултикултурализам за подмладоците на локалните ограноци на политичките партии.

Општина Струга ќе направи напори да создаде услови за политичките партии активно да се вклучат во развивањето на меѓуетничкиот соживот на локално ниво. Ова подразбира континуирана соработка и координација со политичките субјекти во општината, како и вклучување на политичките партии во активностите на општината за развивање на меѓуетничкиот соживот. Имајќи го предвид влијанието на партиските подмладоци за обликувањето на ставовите кај младата популација, но и со цел да се сензибилизираат членовите на овие тела за значењето на меѓуетничкиот соживот за генералниот развој на општеството, Општината, во соработка со граѓанскиот сектор, ќе организира најмалку една обука на годишно ниво, врзана за значењето и развивањето на мултикултурализмот. Со ова се очекува да се придонесе кон внесување на мултикултурализмот како концепт во партиските програми, минимизирање на националистичката реторика, како и повикување на одговорност на политичките субјекти во поглед на мултикултурната реалност на македонското општество.

### Конкретна цел 5: Соработка со медиумите насочена кон промовирање и зајакнување на културниот диверзитет.

Медиумите претставуваат значаен фактор за промовирање на добри меѓуетнички односи. Покрај фактот што медиумите претставуваат средство за пренесување на информации, ставови и пораки на другите општествени субјекти, преку еманирањето на извесен светоглед, самите претставуваат фактор кој може да придонесе или да го подрива меѓуетничкиот соживот. Медиумите честопати беа наведувани како фактор кој ја ослабува, наместо да ја зајакнува, меѓуетничката кохезија во истражувањето реализирано од АДИ. Медиумскиот сензационализам, како и отворената приврзаност и поддршка на националистичката реторика за извесни политички субјекти, ги прават медиумите влијателен извор за наративи кои не придонесуваат за приближување на етничките заедници.

Во извесна мера оваа ситуација е резултат на клиентелистичкиот однос на извесни медиумски куќи кон одредени центри на моќ, но од друга, и на недоволната сензибилизираност на медиумските работници за третирање на прашања кои ја засегаат мултикултурната реалност и мултикултурализмот воопшто. Треба да се нагласи дека медиумите претставуваат важен партнер за успехот и влијанието на иницијативите за продлабочување на меѓуетничкиот соживот. Во согласност со констатираните состојби, Стратегијата предвидува активности кои се насочени кон продлабочување на соработката помеѓу медиумите и локалните власти, локалните тела за рзвивање на односите меѓу етничките заедници и граѓанскиот сектор.

Остварувањето на оваа конкретна цел е предвидено со реализацијата на следните резултати:

* 1. Воспоставена соработка помеѓу КОМЗ и локалните електронски медиуми – КОМЗ ги користи медиумите за комуникација со јавноста;
	2. На локалните медиуми најмалку еднаш месечно се емитуваат програми кои имаат за цел да го зајакнат мултукултурализмот;
	3. Организирани најмалку три (3) обуки за известување на теми поврзани со мултикултурализмот и меѓуетничките односи за локалните медиуми;
	4. Општината активно ги користи социјалните медиуми за поддржување и промовирање на активности од мултукултурен карактер, и воопшто за зајакнување на диверзитетот.

Недостатокот од видливост и препознатливост на КОМЗ како тело со мандат за промоција и заштита на интересите на немнозинските етнички заедници делумно е резултат и на речиси непостоечката соработка помеѓу КОМЗ и локалните медиуми. Следствено, Општина Струга ќе настојува да ја промовира соработката помеѓу овие два субјекти, обезбедувајќи широка медиумска покриеност на активностите на КОМЗ во рамки на локалните медиуми: презентација на нови иницијативи/проекти, соопштенија за јавноста, промоција на активностите на КОМЗ и сл. Преку оваа соработка ќе се настојува да се обезбеди поголем простор за емитување на програми и содржини наменети за продлабочување на меѓуетничкиот соживот во општината.

Од друга страна, Општина Струга, во соработка со граѓанскиот сектор, ќе вложи напори за развивање на капацитетите на локалните медиуми за известување на теми поврзани со мултикултурализмот, како и теми кои се од значење за добри меѓуетнички односи во општината. За таа цел, Општината ќе ја поддржи организацијата на најмалку три (3) обуки за медиумски работници. Во организацијата и имплементацијата на обуките, Општината ќе се потпира на соработката и експертизата на локалниот граѓански сектор.

Во насока на приближување на своите активности до граѓаните, Општина Струга ќе го зајакне својот ангажман за споделување на навремени информации до граѓаните, преку локалните медиуми, веб страната на Општината, како и социјалните медиуми. Во таа насока, активностите наменети за промоција на мултикултурализмот на локално ниво ќе бидат промовирани преку сите достапни медиумски канали.

### Конкретна цел 6: Зајакнување на капацитетот на КОМЗ и на неговата улога во промовирање на мултикултурализмот на локално ниво.

Комисиите за односи помеѓу заедниците (КОМЗ) беа воспоставени со Законот за локална самоуправа од 2002. Како тело чија основна мисија е да ги претставува и штити на интересите на немнозинските етнички заедници во процесите на одлучување на локално ниво, КОМЗ беа основани во 20 општини низ Македонија. Сепак, анализите покажуваат дека КОМЗ се уште претставуваат недоволно искористен потенцијал на полето на подобрување на меѓуетничкиот соживот. Широката законска рамка, недоволната прецизираност на принципите на фукнционирање и одржливост на КОМЗ, како и силната зависност од општински средства, слаби капацитети на членовите во поглед на третманот на теми поврзани со мултикултурализмот, не придонесоа за создавање на функционални КОМЗ.

Извештајот од истражувањето спроведено од АДИ истакнува дека КОМЗ се соочуваат со повеќе проблеми во фунционирањето: конфликт на интерес (членови на Советот на Општината се и членови на КОМЗ); недостаокот од мотивација кај членовите; недостаток од финансиски средства за реализација на годишните оперативни планови; слаба препознатливост на КОМЗ меѓу локалното население; отсуство на административна поддршка од страна на општината; непочитување на законската обврска да се имаат предвид мислењата и препораките на КОМЗ при одлучувањето по прашања што ги засегаат етничките заедници во општината.

Со оглед на состојбата, Општина Струга ќе настојува да ги зајакне капацитетите на КОМЗ Струга преку иницирање активности за поддршка на редовните активности на КОМЗ, развивање на соработката помеѓу КОМЗ и граѓанскиот сектор, развивање на капацитетите во поглед на дејствувањето по прашања што се однесуваат на мултикултурната реалност во општината, како и промоција на активностите на КОМЗ и зголемување на нивната видливост помеѓу граѓаните во општината.

Остварувањето на оваа конкретна цел е предвидено со реализацијата на следните резултати:

* 1. Организирана најмалку една (1) обука годишно за зајакнување на диверзитетот за членовите на КОМЗ;
	2. Организирани работни/студиски посети за членовите на КОМЗ;
	3. Општинската администрација е активно вклучена во организрање на редовни состаноци на КОМЗ;
	4. Советот на општината поканува мислења и ставови од КОМЗ за прашања од нејзиниот мандат;
	5. Најмалку еден форум на релевантни локални чинители организиран од страна на КОМЗ, годишно;
	6. КОМЗ и најзината работа активно промовирани до релевантните чинители и локалната јавност.

Општина Струга активно ќе се вклучи во зајакнувањето на капацитетите на КОМЗ Струга, обезбедувајќи финансиска, експертска и организациона поддршка. Дополнително, Општината ќе ги следи препораките и ќе ги разгледува предлозитеод КОМЗ при носењето одлуки од важност за етничките заедници во општината. Општината ќе ја поддржува КОМЗ за продлабочување на соработката со граѓанскиот сектор, во насока на иницирање и имплементација на иницијативи за подобрување на меѓуетничкото разбирање. Конечно, во согласност со можностите, Општина Струга ќе настојува да ги зајакне капацитетите на членовите на КОМЗ Струга, како и општинската администрација, преку поддршка на обуки и тренинзи на членовите во областа на мултикултурализмот.

# Методологија

Стратегијата, како и клучните приоритети во неа, се базирани на широко учество на повеќе засегнати страни: локалните власти, граѓанскиот сектор, бизнис секторот, образовниот сектор. Процесот на изработка на Стратегијата се одвиваше во неколку фази, во периодот јуни – декември 2016.

Во првата фаза беше направена анализа на моменталните состојби врзани за меѓуетничкиот соживот во општина Струга. Анализата се базираше на анализа на документи (законски и подзаконски акти, стратешки планови, одлуки и др.) и интервјуа претставници од повеќе сфери од општествениот живот во општината: претставници на локалната власт, граѓанскиот сектор, бизнис секторот и образовниот сектор. Целта на истражувањето беше утврдување на постојните состојби, активности и иницијативи кои се преземаат за развивање на меѓуетничките односи во општината. Добиените сознанија беа сумирани во прелиминарен извештај, кој беше презентиран на јавна дебата што во општина Струга беше одржана на 14.10.2016. Заклучоците и препораките од дебатата беа вградени во финалниот извештај од истражувањето. Со изготвувањето на финалниот извештај беше заокружена првата фаза од подготовката на Стратегијата.

Втората фаза од подготовката на Стратегијата се состоеше од организирање на работилница со претставници од локалната власт, Комисијата за односи меѓу заедниците, образовниот систем, граѓанскиот сектор, локалниот бизнис сектор и други релевантни чинители. На работилницата беше дискутирано за предизвиците за мултуетничкото живеење во општината, досегашните позитивни искуства и практики, како и за сферите за кои е потребна посебна интервенција и кои претставуваат отежнувачки фактор за развивање на мултиетничкиот соживот на локално ниво.

Стратешкиот документ беше изработен во периодот ноември – декември 2016 година. Во него се инкорпорирани главните заклучоци произлезени од анализата, како и констатациите и препораките од диксусиите и работилницата помеѓу релевантните чинителни. Избраниот пристап овозможи, од една страна, објективна перспектива кон проблемите на меѓуетничкиот соживот во општината, но во исто време, даде можност за директно вклучување на граѓаните во унапредувањето на меѓукултурното разбирање помеѓу различните етнички заедници.

# Временска рамка

 Временската рамка за спроведување на Стратегијата е четири (4) години, во периодот 2017-2021 година. Акцискиот план, како составен дел од Стратегијата, определува прецизна временска рамка за реализирање на предвидените активности.

# Спроведување на Стратегијата, следење и ревизија

 Општина Струга, во соработка со граѓанскиот сектор, ќе го следи процесот на имплементација на Стратегијата, ефективноста и ефикасноста во спроведувањето, евалуацијата на напредокот во имплементацијата, како и можните потреби за прилагодување на локалните услови. За следењето на напредокот во имплементацијата на Стратегијата, Општината ќе изработи посебен план за мониторинг.

 Општина Струга ја има примарната улога да врши периодично оценување за напредокот во спроведувањето на Стратегијата, што ќе го поднесува до Советот на Општината во форма на мониторинг извештај.

 По изминувањето на втората година од спроведувањето на Стратегијата, ќе биде изготвен Извештај за напредок, што ќе содржи анализа и оценка на двогодишното имплементирање и остварување на стратешките заложби. Оценката ќе биде формулирана во соработка со претставници од граѓанскиот сектор, органите на локалната самоуправа, КОМЗ, образовниот сектор, бизнис секторот и други релевантни чинители. Оценката ќе биде формулирана врз основа на степенот на достигнување на поставените индикатори, реализација на активностите во предвидената временска рамка, улогата на различните релевантни чинители во реализацијата на предвидените активности, како и евентуалните измени и прилагодувања на Стратегијата и Акциониот план.

 Деталните планирани активности, заедно со временската рамка за нивна реализација, индикаторите за мерење на напредокот во нивното спроведување, носителите на активностите, како и главните извори на финансирање се образложени во **Акцискиот план**, како составен дел на Стратегијата.

# Акциски план

## Област 1. Култура и јазик

Конкретна цел 1: Промовирање на мултикултурна комуникација преку запознавање со културата на другите заедници, заедничко организирање на културни настани и изучување на јазиците на другите заедници.

|  |  |  |  |  |  |
| --- | --- | --- | --- | --- | --- |
| **Очекувани резултати** | **Активности** | **Носител** | **Временска рамка** | **Индикатори** | **Финансиски средства** |
| Р1.1Фестивалот Струшки вечери на поезијата организиран на покреативен начин, со поголема поддршка од општината, и активно насочен кон промовирање на диверзитетот. Р1.1.1 Воведување на посебен настан во рамки на Фестивалот за промоција на млади автори кои творат на својот мајчин јазик Р1.2 Фестивалот Кенге Јехо организиран на покреативен начин, со поголема поддршка од општината, и активно насочен кон промовирање на диверзитетот. Р1.2.1 Воведување на сегмент во рамки на Фестивалот за презентирање на културите на различните етнички заедници од општина Струга.Р1.3 Настанот Летник организиран на покреативен начин, со поголема поддршка од општината, и активно насочен кон промовирање на диверзитетот. Р1.3.1 Организирање на заедничко одбележување на настанот Летник со презентација на обичаите на секоја заедница за овој настан. Р1.4 Сите културни настани во кои е вклучена општината активно се користат за промовирање на мултикултурализмот на локално ниво. Р1.5 Културните ресурси кои постојат во општината (пр. 3 базилики, природнонаучен музеј, амам Мустафа Челебан, Спомен куќа на Вангел Коџоман, Музеј во село Ливада, итн.) активно се користат за промовирање на културен туризам кој го почитува културниот диверзитет. Р1.6 Во општината се организирани курсеви (согласно можностите) за изучување на јазиците на другите заедници за разни целни групи (возрасни, вработени во јавна администрација, итн.).Р1.6.1 Редовен курс по албански јазик (2 пати неделно) воспоставен до крајот на првата година од спроведувањето на стратегијата.Р1.6.2 Редовен курс по турски јазик (2 пати неделно) воспоставен до крајот на првата година од спроведувањето на стратегијата. | * + - 1. Организациски активности
			2. Промотивни активности

1.2.1.1 Организациски активности1.2.1.2 Промотивни активности1.3.1.1 Организациски активности1.3.1.2 Промотивни активности1.4.1.1 Анализа за потенцијалите за промоција на мултикултурализмот на културните настани на локално ниво;1.4.1.2 Организациски активности;1.4.1.3 Промотивни активности1.5.1.1 Дизајнирање на кампања за промоција на културниот туризам со акцент на мултикултурното минато и реалност на општината.1.5.1.2 Промотивни активности1.6.1.1 Избор на модел на испорака на услугата (јавен, приватен) 1.6.1.2 Избор на наставен план и програма1.6.1.3 Организациски активности1.6.1.4 Промотивни активности1.6.2.1 Избор на модел на испорака на услугата (јавен, приватен) 1.6.2.2 Избор на наставен план и програма1.6.2.3 Организациски активности1.6.2.4 Промотивни активности | Општина СтругаОпштина СтругаОпштина СтругаОпштина СтругаОпштина СтругаОпштина Струга, организатори на курсевитеОпштина Струга, организатори на курсевите | 2017-20212017-20212017-20212017-20212017-20212017-20212017-2021 | Број на одржани настани; број на учеснициБрој на одржани настани; број на учеснициБрој на одржани настани; број на учеснициБрој на одржани настани; број на учеснициБрој на промотивни производи (видеа, банери и сл.); број на посетиБрој на формирани групи за изучување на албанскиот јазик; број на посетителиБрој на формирани групи за изучување на турскиот јазик; број на посетители | Општина Струга, донаториОпштина Струга, донаториОпштина Струга, донаториОпштина Струга, донаториОпштина Струга, донаториОпштина Струга, донаториОпштина Струга, донатори |

## Област 2. Образование и предучилишно воспитување.

Конкретна цел 2: Подобрување на мултукултурната комуникација и соработка во образованието.

|  |  |  |  |  |  |
| --- | --- | --- | --- | --- | --- |
| **Очекувани резултати** | **Активности** | **Носител** | **Временска рамка** | **Индикатори** | **Финансиски средства** |
| Р2.1 Организирани заеднички екскурзии за ученици од разните заедници (согласно програмите на училиштата). Р2.2 Организирани спортски активности за учениците од разните заедници (согласно програмите на училиштата).Р2.2.1 Формиран мултиетнички организационен одбор задолжен за организирање на заедничките спортски активности.Р2.3 Организирани воннаставни активности со учество на ученици од разните заедници (согласно програмите на училиштата).Р2.3.1 Формиран мултиетнички организационен одбор задолжен за анализа на потребите и можностите, како и организирање на заедничките воннаставниактивности.Р2.4 Организирани заеднички матурски прослави за учениците од разните заедници (согласно можностите). Р2.5 Поттикнување и поддршка за учеството на училиштата во проекти кои го зајакнуваат мултукултурализмот. Р2.5.1 Доделени средства од Општината за реализација на проекти кои го зајакнуваат мултикултурализмот.Р2.6 Организирани мултикултурни активности за децата од предучилишна возраст (согласно програмите на детските градинки) Р2.6.1 Формиран мултиетнички организационен одбор задолжен за анализа на потребите и можностите, како и организирање на мултикултурните активности. | 2.1.1.1 Подготвителни активности2.1.1.2 Организациски активности2.2.1.1 Избор на членови2.2.1.2 Осмислена програма и план за турнирите и критериуми за избор на тимови2.3.1.1 Избор на членови2.3.1.2 Осмислена програма и план за воннставните активности2.3.1.2 Организациски активности2.4.1.1 Подготвителни активности2.4.1.2 Организациски активности2.5.1.1 Формирање на програма за финансирање на проекти кои го зајакнуваат мултикултурализмот.2.5.1.2 Формирање на комисија за разгледување на пријави2.5.1.3 Објавување на повик за поднесување апликации2.5.1.4 Селекција на проекти и доделување средства 2.6.1.1 Избор на членови2.6.1.2 Осмислена програма и план за мултикултурните активности2.6.1.3 Организациски активности | Општина Струга, образовните институцииОпштина Струга, образовните институцииОпштина Струга, образовните институцииОпштина Струга, образовните институцииОпштина Струга, образовните институции, граѓански секторОпштина Струга, предучилишни установи | 2017-20212017-20212017-20212017-20212017-20212017-2021 | Број на организирани екскурзии, број на ученициБрој на организирани настани настаниБрој на одржани активности, број на вклучени ученициБрој на одржани прославиБрој на објавени повици, број на финансирани проекти,број на реализирани проектиБрој на одржани активности, број на вклучени деца во предучилишни установи | Општина Струга, образовни институции, донаториОпштина Струга, образовни институции, донаториОпштина Струга, образовни институции, донаториОпштина Струга, образовни институцииОпштина Струга, донаториОпштина Струга, предучилишни установи, донатори |

## Област 3. Млади

Конкретна цел 3: Создавање на можности за конструктивна мултикултурна комуникација помеѓу младите.

|  |  |  |  |  |  |
| --- | --- | --- | --- | --- | --- |
| **Очекувани резултати** | **Активности** | **Носител** | **Временска рамка** | **Индикатори** | **Финансиски средства** |
| Р3.1 Најмалку 1 локална работна акција организирана годишно и спроведена заеднички од младите од разните етнички заедници. Р3.2 Најмалку 1 спортски турнир со учество на мултикултурни спортски тимови организиран годишно. Р3.3 Мултикултурен младински фестивал (музика, итн.) организиран еднаш годишно. Р3.3.1 Формиран мултиетнички организационен одбор на фестивалот.Р3.3.2 Реазлизирани подготовки за организирање на музички фестивал.Р3.4 Воспоставена и поддржана комисија за млади, која промовира мерки и активности за зајакнување на мултикултурната комуникација помеѓу младите на локално ниво. Р3.5 Организиран 1 мултикултурен младински летен камп годишно.  | 3.1.1.1 Организациски активности3.1.1.2 Промотивни активности3.2.1.1 Подготвителни активности3.2.1.2 Организациски активности3.3.1.1 Избор на членови3.3.1.2 Формулирање на програма3.3.2.1 Избор на изведувачи3.3.2.2 Организациски активности3.3.2.3 Промотивни активности3.4.1.1 Избор на членови на Комисијата3.4.1.2 Утврдување на правилник за работа3.4.1.3 Утврдување на програма за реализација на активности3.4.1.4 Организација на активности3.5.1.1 Избор на членови на организациски одбор3.5.1.2 Организациски активности3.5.1.3 Промотивни активности | Општина Струга, граѓански сектор, образовни институцииОпштина Струга, образовните институцииОпштина Струга, организациски одбор на фестивалотОпштина Струга, Комисија за младиОпштина Струга, Комисија за млади, граѓански сектор | 2017-20212017-20212017-20212017-20212017-2021 | Број на одржани дебати, број на учеснициБрој на одржани настани, број на учеснициБрој на одржани настани, број на учеснициУсвоени акти за работа, реализирани активности, број на состаноци, број на одлукиБрој на организирани младински кампови, број на учесници | Општина Струга, донаториОпштина Струга, образовни институции, донаториОпштина Струга, донаториОпштина СтругаОпштина Струга, донатори |

## Област 4. Соработка со политички актери

Конкретна цел 4: Соработка со политичките партии и нивно вклучување во локалните напори за зајакнување на мултукултурализмот.

|  |  |  |  |  |  |
| --- | --- | --- | --- | --- | --- |
| **Очекувани резултати** | **Активности** | **Носител** | **Временска рамка** | **Индикатори** | **Финансиски средства** |
| Р4.1 Потпишан меморандум со локалните ограноци на политичките партии за соработка во зајакнување на мултикултурните односи. Р4.2 Организирани најмалку 2 средби годишно со подмладоците на локалните ограноци на политичките партии, на тема промовирање на мултикултурализмот. Р4.3 Организирана најмалку 1 обука годишно на тема мултикултурализам за подмладоците на локалните ограноци на политичките партии.  | 4.1.1.1 Одржување на консултативни средби4.1.1.2 Потпишување на меморандуми за соработка4.2.1.1 Одржување на средби со подмалдоците на локалните ограноци на политичките партии4.3.1.1 Организациски активности | Општина СтругаОпштина СтругаОпштина Струга, граѓански сектор | 2017-20212017-20212017-2021 | Број на одржани средби, број на потпишани меморандуми за соработкаБрој на одржани средбиБрој на одржани обуки, број на учесници | Општина СтругаОпштина СтругаОпштина Струга, донатори |

## Област 5. Медиуми

Конкретна цел 5: Соработка со медиумите насочена кон промовирање и зајакнување на културниот диверзитет.

|  |  |  |  |  |  |
| --- | --- | --- | --- | --- | --- |
| **Очекувани резултати** | **Активности** | **Носител** | **Временска рамка** | **Индикатори** | **Финансиски средства** |
| Р5.1 Воспоставена соработка помеѓу КОМЗ и локалните електронски медиуми – КОМЗ ги користи медиумите за комуникација со јавноста. Р5.2 На локалните медиуми најмалку еднаш месечно се емитуваат програми кои имаат за цел да го зајакнат мултукултурализмот. Р5.3 Организирани најмалку 3 обуки за известување на теми поврзани со мултикултурализмот и меѓуетничките односи за локалните медиуми. Р5.4 Општината активно ги користи социјалните медиуми за поддржување и промовирање на активности од мултукултурен карактер, и воопшто за зајакнување на диверзитетот.  | 5.1.1.1 Одржување на консултативни средби5.2.1.1 Подготовка на содржини за развивање на мултикултурализмот5.3.1.1 Организациски активности5.3.1.2 Промотивни активности5.4.1.1 Редовно објавување на содржинии промовирање на активности од мултукултурен карактер | Општина Струга, КОМЗ СтругаОпштина Струга, граѓански сектор, локални медиумиОпштина Струга, граѓански секторОпштина Струга, локални медиуми | 2017-20212017-20212017-20212017-2021 | Број на одржани средби, број на емитувани информативни содржини за КОМЗБрој на емитувани содржиниБрој на организирани обуки, број на учеснициБрој на објавени содржини | Општина Струга, донаториОпштина Струга, донаториОпштина Струга, донаториОпштина Струга, донатори |

## Област 6. КОМЗ

Конкретна цел 6: Зајакнување на капацитетот на КОМЗ и на неговата улога во промовирање на мултикултурализмот на локално ниво.

|  |  |  |  |  |  |
| --- | --- | --- | --- | --- | --- |
| **Очекувани резултати** | **Активности** | **Носител** | **Временска рамка** | **Индикатори** | **Финансиски средства** |
| Р6.1 Организирана најмалку 1 обука годишно за зајакнување на диверзитетот за членовите на КОМЗ. Р6.2 Организирани работни/студиски посети за членовите на КОМЗ. Р6.3 Општинската администрација е активно вклучена во организрање на редовни состаноци на КОМЗ. Р6.4 Советот на општината поканува мислења и ставови од КОМЗ за прашања од нејзиниот мандат. 6.5 Најмалку еден форум на релевантни локални чинители организиран од страна на КОМЗ, годишно. 6.6 КОМЗ и нејзината работа активно промовирани до релевантните чинители и локалната јавност.  | 6.1.1.1 Организациски активности6.2.1.1Организација на работни/студиски посети за членовите на КОМЗ6.3.1.1Обезбедување административна поддршка за работата на КОМЗ6.4.1.1Разгледување на мислења и предлози од КОМЗ по прашања од нејзиниот мандат6.5.1.1Организациски активности6.5.1.2Промотивни активности6.6.1.1 Промоција на активностите на КОМЗ на локалните електрноски медиуми6.6.1.2 Организирање на отворени денови на КОМЗ на кои релвантните чинители (граѓани, граѓански сектор, бизнис заедница, верски организации) можат да се обратат до КОМЗ | Општина Струга, КОМЗ, граѓански секторОпштина Струга, КОМЗОпштина СтругаОпштина СтругаОпштина Струга, КОМЗОпштина Струга, КОМЗ, локални медиумиОпштина Струга, КОМЗ | 2017-20212017-20212017-20212017-20212017-20212017-20212017-2021 | Број на одржани обуки; број на членови на КОМЗ кои учествувале на обукаБрој на организирани работни/студиски посетиРедовна административна поддршкаУсвоени/одбиени мислења и предлози од КОМЗБрој на организирани форуми; број на учеснициБрој на информативни содржини за КОМЗ во локалните медиумиБрој на реализирани отворени денови | Општина Струга, донаториОпштина Струга, донаториОпштина СтругаОпштина СтругаОпштина СтругаОпштина СтругаОпштина Струга |

1. BONA MENTE: Support to Committees for Inter-Community Relations. (2011). Policy Brief Committees for Inter-Community Relations. Association Community Development Institute;

Macedonian Civic Education Center. (2011). Strengthening of Multiethnic Cooperation in Municipalities: Report of the Baseline Study. Skopje;

Наскова, З., Мехмети, М., & Имери, Ш. (2013). Mеѓукултурни политики и пракси во општините Гостивар, Тетово, Кичево, Брвеница, Врапчиште и Јегуновце. АДИ;

Печијарески, М. (2013). Социјалната интеграција и менаџирањето на етничките разлики во Република Македонија: јавни политики и практики на локално ниво. Скопје: Институт за Социјална Демократија "Прогрес";

Секретаријат за спроведување на Охридскиот рамковен договор. (2015). Преглед на Охридскиот рамковен договор за социјалната кохезија и други. [↑](#footnote-ref-1)